Daniel Fenechiu, liderul senatorilor PNL, a declarat că e un lucru obișnuit ca în ani electorali angajații de la stat să ceară măriri de salarii. Totuși, acesta a atras atenția că majorările sunt problematice în absența reformelor și fără performanță în administrație, căci ele nu vor face decât să adâncească deficitul bugetar.
Guvernul a venit cu o propunere de majorare cu 10%, dar un sindicat al polițiștilor a acuzat Executivul de discriminare deoarece nu sunt incluși și agenții. Sindicatul a transmis că poliţiştii nu vor mai păzi secţiile de votare pe 9 iunie dacă nu li se majorează și lor salariile cu 10%.
„Dacă vor continua aceste proteste, Guvernul va face față, iar PNL e un partid care susține competiția și în niciun caz nu vom ceda șantajului”, a declarat liderul liberal, potrivit B1tv.ro.
„Se întâmplă un lucru specific românesc. Întotdeauna în ani electorali categoriile socio-profesionale nemulțumite știu că e un moment în care cerbicia Finanțelor și Guvernului e redusă. Așa va fi întreg acest an, probabil că până în noiembrie vor exista revendicări salariale. Chiar dacă ar fi existat legea (noua Lege a salarizării) cu siguranță ar fi fost nemulțumiri. Din punctul ăsta de vedere, e important să avem o lege bună, o lege care se lucrează, pe care Guvernul o va înainta Parlamentului și care cred că în cursul acestui an va fi legiferată.
Știu că aveam prevedere PNRR, știu că unii miniștri au anunțat că trebuia să vină mai repede, n-a venit mai repede. Important e să fie o lege bună, care să creeze condiții acceptate de români, care să valorizeze activitatea efectivă a fiecăruia dintre noi în folosul societății.
Niciodată nu vom putea avea o lege perfectă care să placă tuturor, dar diferența dintre guvernele care au viziune și cele care n-au viziune se manifestă prin acceptabilitatea legii în societate. Dacă legea va fi acceptată de majoritatea categoriilor sociale, înseamnă că va fi o lege bună, dacă va genera foarte multă nemulțimire, înseamnă că mai e de lucrat la ea”, a declarat liderul senatorilor PNL, mai arată sursa citată.
Î
Abonează-te acum la canalul nostru de Telegram cotidianul.RO, pentru a fi mereu la curent cu cele mai recente știri și informații de actualitate. Fii cu un pas înaintea tuturor, află primul despre evenimentele importante, analize și povești captivante.